tartuNLP/wikipedia-smugri-20251201 huggingface dataset:
Mélovin

Kostjantyn Mykolajovytš Botšarov (, ) (s. 11. huhtikuuta 1997), tunnetaan paremmin taiteilijanimellään Mélovin (tyyliteltynä MÉLOVIN), on ukrainalainen laulaja ja lauluntekijä. Hän nousi kuuluisuuteen voittaessaan "X-Factor Ukraine" -kilpailun kuudennen tuotantokauden. Hän edusti Ukrainaa vuoden 2018 Eurovision laulukilpailussa kappaleella "Under the Ladder".
Nuoruus.
Botšarov syntyi Odessassa Mykola Botšaroville ja Valentyna Botšarovalle. Hän tuli kiinnostuneeksi musiikista varhaisessa iässä ja esiintyi lapsena koulukonserteissa. Hän kävi myöhemmin musiikkikoulua, mutta jätti sen ennen valmistumista. Hän jälkeenpäin ilmoittautui teatterikouluun, josta hän valmistui.
Ura.
2015–2016: "X-Factor Ukraine".
Botšarov koe-esiintyi "X-Factor Ukraine" -kilpailussa kolme kertaa, mutta ei koskaan päässyt suoriin lähetyksiin. Lopulta hän läpäisi koe-esiintymisensä kilpailun kuudennella tuotantokaudella vuonna 2015. Kilpailun jälkeen hän meni Ukraina-kiertueelle muiden kilpailun finalistien kanssa. Vuonna 2016 hän julkaisi debyyttisinglensä nimeltä "Ne odinokaja" (Не одинокая).
2017–: Euroviisuyritykset.
17. tammikuuta 2017 Botšarovin ilmoitettiin olevan yksi 23 kilpailijasta "Vidbir 2017" -kilpailussa, joka on Ukrainan euroviisukarsinta. Kappaleella "Wonder”, Botšarov kilpaili kolmannessa semifinaalissa 18. helmikuuta 2017, jossa hän sijoittui toiseksi ja pääsi finaaliin. Semifinaalissa hän sai täydet pisteet yleisöääniltä, mutta sijoittui neljänneksi raadin äänissä, joka koostui Konstantin Meladzesta, Jamalasta ja Andri Danylkosta. Finaali järjestettiin 25. helmikuuta 2017. Botšarov sijoittui kolmanneksi saaden taas täydet pisteet yleisöltä, mutta sijoittui toiseksi viimeiseksi raadin äänissä.
Seuraavana vuonna 16. tammikuuta 2018 Botšarov vahvisti paluunsa "Vidbir"-kilpailuun sen jälkeen kun hänet ilmoitettiin yhdeksi 18 kilpailijoista, jotka kilpailisivat "Vidbir 2018" -kilpailussa. Hänen kilpailukappaleensa oli nimeltä "Under the Ladder". Hän kilpaili toisessa semifinaalissa 17. helmikuuta 2018, josta hän pääsi finaaliin, saaden täydet pisteet yleisöltä ja sijoittuen toiseksi raadin äänissä, joka koostui Jamalasta, Danylkosta ja Eugene Filatovista. Hän voitti kilpailun finaalin 24. helmikuuta 2018 ja edusti näin Ukrainaa vuoden 2018 Eurovision laulukilpailussa, Lissabonissa.
Under the Ladder

Under the Ladder on ukrainalaisen laulajan Mélovinin esittämä kappale, jolla hän edusti Ukrainaa vuoden 2018 Eurovision laulukilpailussa.
Kappale kilpaili Euroviisujen finaalissa, jossa se sai 130 pistettä ja saavutti sijan 17.
Tahkunan majakka

Tahkunan majakka sijaitsee Virossa Hiidenmaan pohjoiskärjessä. Venäjän tsaari osti majakan Pariisin maailmannäyttelystä vuonna 1871.
Majankan rakenne.
Tahkunan majakka on rakennettu Hiidenmaan pohjoiskärkeen. Valurautaisen majakan rakennustyöt aloitettiin vuonna 1873. Majakka on koottu valurautaosista insinööri Alexander Gordonin kehittämää menetelmää käyttäen. Tällaisia majakoita pystytetty ainakin vuodesta 1841. Järjestelmä perustuu tehtaassa esivalmistettuihin osiin, jotka tehtiin Ranskassa. Menetelmän ansiosta korkean tornin pysytys osoittautui suhteellisen helpoksi ja nopeaksi. Se on Viron korkein valuurautainen majakka.
World Junior A Challenge

World Junior A Challenge on Kanadan jääkiekkoliiton, Hockey Canadan sekä Kansainvälisen jääkiekkoliiton, IIHF:n ja Canadian Junior Hockey Leaguen järjestämä kansainvälinen juniorijääkiekkoturnaus alle 20-vuotiaiden maajoukkueille Kanadassa. Kanada on osallistunut turnaukseen kahdella alueellisella joukkueella, läntisellä ja itäisellä. Turnaus on pelattu joulukuussa ennen alle 20-vuotiaiden MM-kilpailuja. CHL-pelaajat eivät osallistu turnaukseen, vaan Kanadan joukkueet ovat koottu pääasiassa CJHL:n alaisten juniorisarjojen pelaajista. Yhdysvaltojen runko koostuu pääosin USHL-pelaajista.
Turnausta on pidetty pääasiassa alle 19-vuotiaiden maajoukkueturnauksena ja pohjoisamerikkalaisjoukkueet ovat rakentaneet joukkueensa rungon ikäluokan mukaan. Turnaukseen on osallistunut myös alle 20-vuotiaiden maajoukkueita. Venäjä on osallistunut turnaukseen useimmiten myös alle 18-vuotiaiden maajoukkueella.
Saxbyn majakka

Saxbyn majakka (myös Vormsin majakka) rakennettiin vuonna 1864. Se oli ensimmäinen Gordonin järjestelmän rautamajakka Virossa.
Majakan rakenne.
Majakka on koottu valurautaosista insinööri Alexander Gordonin kehittämää menetelmää käyttäen vuonna 1864. Tällaisia majakoita on pystytetty ainakin vuodesta 1841. Järjestelmä perustuu tehtaassa esivalmistettuihin osiin. Menetelmän ansiosta korkean tornin pysytys on suhteellisen helppoa ja nopeaa.
Saxbyn ensimmäinen majakka on 17 metriä korkea. Se pystytettiin Vormsin saarelle Saxbyn niemeen vuonna 1864. Pian osoittautui, ettei se ollut riittävän tehokas jatkuvien sumujen takia. Sen vuoksi tilattiin uusi majakka Liepājan tehtaalta Latviasta. Vanha majakka ja sen optinen laite vietiin Vaindloon saarelle. Vormsin majakka on säilynyt erittäin hyvin toisen maailmansodan aikana tulleista vaurioista huolimatta. Monet majakan ympärillä olevat rakennukset ovat peräisin 1800-luvulta. Kokonaisuus on kulttuurihistoriallinen miljöö. Majakan lähellä metsässä on osittain säilynyt 1900-luvun alussa rakennettuja Pietari Suuren meripuolustusrakennelmia.
WRC 6

WRC 6: World Rally Championship (lyhyesti WRC 6) on Kylotonnin kehittämä ja Bigben Interactiven julkaisema ralliaiheinen ajopeli, joka perustuu rallin MM-sarjan kauteen 2016. Peli julkaistiin Microsoft Windows-, PlayStation 4- ja Xbox One -alustoille 7. lokakuuta 2016.
WRC 7

WRC 7: World Rally Championship (lyhyesti WRC 7) on Kylotonnin kehittämä ja Bigben Interactiven julkaisema ralliaiheinen ajopeli, joka perustuu rallin MM-sarjan kauteen 2017. Peli julkaistiin Microsoft Windows-, PlayStation 4- ja Xbox One -alustoille 15. syyskuuta 2017.
Anthony W. Gardiner

Anthony William Gardiner (3. helmikuuta 1820 – 1885) oli Liberian 9. presidentti vuosina 1878–1883. Hän oli ensimmäinen True Whig Party -puolueen jäsen, joka piti valtaa taukoattomasti aina vuoteen 1980 asti.
Gardiner syntyi Southampton Countyssa, Virginian osavaltiossa Yhdysvalloissa ja muutti Liberiaan vanhempiensa kanssa vuonna 1830, muuttaen Grand Bassaan, jossa Gardiner opiskeli lakia kuuluisan lakimiehen Louis Sheridanin oppilaana.
Little Dark Age (kappale)

Little Dark Age on yhdysvaltalaisen rockyhtye MGMT:n kappale, joka julkaistiin ensimmäisenä singlenä yhtyeen neljänneltä studioalbumilta "Little Dark Age" 17. lokakuuta 2017. Kappale on yhtyeen jäsenten Andrew VanWyngardenin ja Ben Goldwasserin kirjoittama ja sille kuvattiin edellisten singlejen tapaan musiikkivideo.
Kappale julkaistiin digitaalisena latauksena ja se tuli myös saataville suoratoistopalvelu Spotifyhyn.
Ervin Õunapuu

Ervin Õunapuu (s. 1956 Käru, Viro) on monialainen virolainen kirjailija ja taiteilija.
Õunapuu on toiminut kulttuurin eri aloilla, kuten kirjailijana, kuvataiteilijana, kirjojen kuvittajana, näytelmänkirjoittajana, ohjaajana ja lavastajana, elokuvakäsikirjoittajana ja -ohjaajana, oopperalibretistinä ja lavastajana. Hänen esikoisteoksensa "Olivia: Meisterklass" ilmestyi 1996, ja sen ansiosta hänestä tuli lukijoiden keskuudessa heti kulttikirjailija. Teoksesta on tehty myös näytelmä ja ooppera. Hän on julkaissut aiemmin kirjan tai kaksi vuodessa ja samalla osallistunut aktiivisesti julkiseen keskusteluun.
Õunapuu opiskeli Tarton taidekoulussa ja on tehnyt öljy- ja vesivärimaalauksia sekä runsaasti lavastuksia. Hänen proosatuotantonsa on hyvin visuaalista. Hänen teoksensa eivät koskaan jää ilmestyessään vaille huomiota, sillä hän ottaa voimakkaasti kantaa vakiintuneisiin käsityksiin, muun muassa uskonto on yksi hänen terävien kommenttiensa kohde. Kirjallista tuotantoa on käännetty suomen lisäksi muun muassa englanniksi, ranskaksi, ruotsiksi, saksaksi, ja venäjäksi.
Ourikéla

Ourikéla on maalaiskunta ja sen keskuskylä Sikasson alueen Yorosson piirissä Malissa. Se sijaitsee lähellä Burkina Fason rajaa 60 kilometriä Yorossosta maanteitse lounaaseen. Kunnassa on 23 800 ja kylässä 6 400 asukasta (vuonna 2009).
Ourikélan kunta rajoittuu koillisessa Yorosson piirin Karanganan, idässä Kouryn, lännessä Koutialan piirin Goudié Sougounan ja Koloniguén ja luoteessa Koninguén kuntiin sekä etelässä Burkin Fasoon. Alueen kasvillisuus on pensassavannia.
Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi, riisi ja maapähkinä. Myytäväksi kasvatetaan puuvillaa. Kotieläimiä ovat naudat, lampaat, vuohet, aasit sekä vähäisessä määrin hevoset. Lisäksi harjoitetaan pienimuotoista kaupankäyntiä ja käsityöammatteja.
Sõrven majakka

Sõrven majakka sijaitsee Sõrvenniemellä Saarenmaan eteläisimmässä kärjessä. Se on 1960-luvulla rakennettu 52 metriä korkea majakka. Niemen kärjessä olevana se on maanteitse tavoitettavissa.
Vuonna 1646 Liivinmaan kenraalikuvernööri Gabriel Oxenstierna antoi käskyn rakentaa Sõrvenniemen kärjessä olevalle pienelle saarelle majakan, joka rakennettiin silloin puusta. Kovien syysmyrskyjen takia saari osoittautui sopimattomamaksi, ja vuonna 1650 majakka rakennettiin uudestaan Heinrich Stegelingin suunnittelemana kivestä. Majakka oli yksityisessä omistuksessa vuoteen 1737 asti, minkä jälkeen valtio otti sen hallintaansa. Se rakennettiin uudestaan vuonna 1770 aiempaan tapaan suorakulmaiseksi, ja sitä korotettiin vuonna 1807. Vuonna 1863 rakennettiin puinen tilapäinen rakenne, joka toimi 35 metriä korkean majakan sijaan, kun majakka rakennettiin uudestaan ja asennettiin siihen katodikoneisto. 
Majakka selviytyi ensimmäisestä maailmansodasta joskin sen puiset katot ja portaat paloivat. Sõrvenniemi oli ollut Venäjän keisarikunnan aikana rannikkotykistöä.Toisen maailmansodan aikana niemellä taisteltiin ensin vuonna 1941, kun saksalaisjoukot ajoivat neuvostoarmeijan pois saarelta. Toisen kerran siellä otettiin yhteen vuonna 1944, jolloin neuvostojoukot ajoivat saksalaiset pois Saarenmaalta ja majakka tuhoutui. Sodan päättymisen jälkeen Neuvostoliitto toi Sõrven niemimaalle puolustuskalustoa. Vuonna 1949 rakennettiin kulmikas torni, joka toimi vuoteen 1960 asti, jolloin se korvattiin nykyisellä 52 metriä korkealla betonisella tornilla. Ympärillä olevista rakennuksista on säilynyt 1800-luvun vartijan talo, kellari, sauna ja muutama 1900-luvun varasto. Sõrven majakka on Viron korkeimpia, ja se erottuu yksinkertaisena ​​ja kapeana.
Kiffosso I

Kiffosso I on maalaiskunta ja sen keskuskylä Sikasson alueen Yorosson piirissä Malissa. Se sijaitsee Sanin ja Kouryn välisen maantien varrella 30 kilometriä Yorossosta luoteeseen. Kunnassa on 19 400 ja kylässä 2 500 asukasta (vuonna 2009).
Kiffosson kunta rajoittuu idässä Yorosson piirin Koumbian ja Ménamba I:n, etelässä Yorosson ja Karanganan, lännessä Koutialan piirin Zanfiguén ja pohjoisessa Ségoun alueen Sanin piirin Kassorolan kuntiin. Alue on pinnanmuodostukseltaan tasankoa. Pysyviä vesistöjä ei ole. Seutu kuuluu Sudanin vyöhykkeeseen. Kasvillisuus on metsäsavannia.
Kuntaan kuuluu 11 kylää. Asukkaat ovat miniankoja, bambaroita, boboja, fulbeja ja dogoneja. Uskontoja animismi ja protestantismi.
Seudun pääelinkeinot ovat maanviljely ja karjanhoito. Tärkeimmät viljelykasvit ovat puuvilla, maissi, hirssi, durra, riisi, maapähkinä ja lehmänpapu. Lisäksi harjoitetaan pienimuotoista kaupankäyntiä.
Saksan jalkapallon 1. Bundesliiga 1976–1977

Saksan Bundesliigan kausi 1976–1977 oli järjestyksessään 14. Bundesliigan, Länsi-Saksan pääsarjan, kausi. Se alkoi 14. elokuuta 1976 ja päättyi 21. Toukokuuta 1977. Hallitsevana mestarina kauteen lähti Borussia Mönchengladbach. 
Sarjajärjestelmä.
Jokainen joukkue pelasi kaksi peliä toisiaan vastaan joukkue, yhden kotona ja yhden vieraissa. Joukkueet saivat kaksi pistettä voitosta ja yhden pisteen tasapelistä. Jos kaksi tai useampi joukkueista oli tasapisteisst, sijoitus määräytyi maalierolla ja jos vielä tasoissa, niin tehdyt maalit ratkaisivat. Joukkue, jolla oli eniten pisteitä, kruunattiin mestariksi ja kolme vähiten pisteitä kerännyttä joukkuetta putosi seuraavaksi kaudeksi 2. Bundesliigaan.
Joukkuemuutokset kaudesta 1975–1976.
Hannover 96, Kickers Offenbach ja Bayer 05 Uerdingen putosivat 2. Bundesliigaan edellisen kauden päätteeksi. Heidän tilalleen nousivat Tennis Borussia Berlin, 1. FC Saarbrücken ja Borussia Dortmund.
Kauden yhteenveto.
Mestaruuden voitti kolmannen kerran peräkkäin Borussia Mönchengladbach. Kausi oli 9. peräkkäinen, jolloin mestari oli joko Mönchengladbach tai Bayern München. Mestaruus ratkesi vasta viimeisellä kierroksella, jolloin Mönchengladbach pelasi tasan Bayern Münchenin vieraana. Toiseksi sijoittunut Schalke voitti viimeisellä kierroksella kotonaan Dortmundin 4–2. Jos Bayern olisi voittanut viimeisen kierroksen ottelussa Mönchengladbachin, olisi Schalke voittanut historiansa ensimmäisen Bundesliigan mestaruutensa maalieron turvin.
Myös putoajan paikoilla oli tiukkaa. Kuiville selvisivät lopulta 29 pisteeseen yltäneet Kaiserslautern, Saarbrücken ja VfL Bochum. Karlsruher jäi kolmikosta pisteen päähän ja putosi seuraavaksi kaudeksi 2. Bundesliigaan. Muut putoajat olivat nousijajoukkue Tennis Borussia Berlin sekä Rot-Weiss Essen.
Maalipörssin voiton vei nimiinsä Kölnin Dieter Müller 34 osumallaan.
Tulokset.
Granholmen

Granholmen on saari Espoossa Finnoon saaristossa. Se kuuluu Soukan kaupunginosaan. 
Granholmen sijaitsee Ryssjeholmsfjärdenin merialueen länsiosassa kilometrin verran Suomenojan venesatamasta lounaaseen. Saaren pinta-ala on noin viisi hehtaaria. Granholmenin itäpuolella sijaitsevat Ryssjeholmen ja Pirisaari. Granholmenin länsipuolella sijaitsee Matasaari, jonka erottaa Granholmenista runsaan sadan metrin levyinen salmi.
Granholmenin pohjoinen ranta on kallioista, länsiranta puolestaan somerikkoista ja kasvillisuudeltaan niukkaa.
Granholmen edustaa varhaista kesähuvilakulttuuria: saarella on 1870-luvulla rakennettuja huviloita. Rakennustaiteellisesti merkittävä on Villa Granholmenin huvilakokonaisuus. Saarella oli aikoinaan Helsingistä länteen suuntautunutta höyrylaivaliikennettä palveleva laituri.
Ménamba I

Ménamba I on maalaiskunta ja sen keskuskylä Sikasson alueen Yorosson piirissä Malissa. Se sijaitsee 15 kilometriä Yorossosta itään. Kunnassa on 10 500 ja kylässä 2 100 asukasta (vuonna 2009).
Ménamban kunnan pinta-ala on 620 neliökilometriä. Se rajoittuu pohjoisessa Yorosson piirin Koumbian, idässä Bouran, etelässä Mahoun ja lännessä Yorosson ja Kiffosso I:n kuntiin.
Kuntaan kuuluu yhdeksän kylää.
Ménamban ohi kulkee Burkina Fasoon johtava maantie. Seudun pääelinkeinot ovat maanviljely ja karjanhoito. Tärkeimmät viljelykasvit ovat maissi, hirssi, durra ja puuvilla.
Ristnan majakka

Ristnan majakka rakennettiin vuonna 1873 Ristnan kylän lähelle pohjoisimpaan niemeen. Melko lähellä sitä on Kõpun majakkaa. 
Historia.
Vuonna 1873 päätettiin rakentaa toinen majakka mäen päälle Kõpu-niemelle Hiidenmaan saarelle. Alueella esiintyi paljon sumuja, jolloin aiemmin rakennettu Kõpun majakka ei näkynyt riittävän hyvin. Valurautainen Ristnan majakka tilattiin Ranskasta vuonna 1873, ja se saatiin valmiiksi vuonna 1874. Sen sylinterimäisen rungon ulkopuolella on tukirakenteita jotka parantavat sen vakautta. Majakkaan on myös asennettu pronssinen sumukello.
Torni selviytyi ensimmäisestä maailmansodasta mutta kärsi pieniä vahinkoja minkä vuoksi sen rautarakenteen päälle päätettiin valaa betonikuori vuonna 1920. Se teki siitä kaikista muista majakoista selvästi erottuvan.
Koumbia

Koumbia on maalaiskunta ja sen keskuskylä Sikasson alueen Yorosson piirissä Malissa. Se sijaitsee 40 kilometriä Yorossosta maanteitse koilliseen. Kunnassa on 25 400 ja kylässä 3 000 asukasta (vuonna 2009).
Koumbian kunta rajoittuu kaakossa Yorosson piirin Bouran, etelässä Ménamba I:n, lounaassa Kiffosso I:n, luoteessa Ségoun alueen Sanin piirin Kassorolan ja Wakin, koillisessa Tominianin piirin Dioran ja Mafounén kuntiin sekä idässä Burkina Fasoon. Alueen kasvillisuus on pensassavannia.
Kuntaan kuuluu 12 kylää. Niistä suurin on 8 200 asukkaan Marena.
Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi ja puuvilla. Kotieläimiä ovat naudat, lampaat, vuohet, aasit, hevoset, siat ja siipikarja. Lisäksi harjoitetaan käsityöammatteja ja pienimuotoista kaupankäyntiä.
Silk

Silk on yhdysvaltalainen R&amp;B-yhtye, joka perustettiin vuonna 1989 Atlantassa, Georgiassa. Yhtye tunnetaan parhaiten heidän vuoden 1993 hittisinglestään ”Freak Me”, joka sijoittui Billboard Hot 100 -listan ensimmäiselle sijalle.
Lose Control (albumi)

Lose Control on yhdysvaltalaisen R&amp;B-yhtyeen Silkin esikoisalbumi, joka julkaistiin 17. marraskuuta 1992. Albumi sijoittui Top R&amp;B/Hip-Hop Albums -albumilistan ensimmäiselle sijalle. Albumin hittisingle ”Freak Me” sijoittui myös ensimmäiselle sijalle, Billboard Hot 100 -kappalelistalla. RIAA myönsi albumille platinasertifikaatin.
Freak Me

Freak Me on yhdysvaltalaisen R&amp;B-yhtyeen Silkin kappale, joka julkaistiin helmikuussa 1993 heidän esikoisalbuminsa "Lose Control" toisena singlenä. Kappaleen teki ja tuotti osittain Keith Sweat. Tim Cameron, Jimmy Gates ja Gary Jenkins lauloivat kappaleen. Singlestä tuli yhtyeen listamenestys, sijoittuen ensimmäiselle sijalle niin Billboard Hot 100 -singlelistalla, jossa se pysyi kaksi viikkoa kuin myös "Billboardin" Hot R&amp;B/Hip-Hop Songs -singlelistalla, jossa se pysyi kahdeksan viikkoa. RIAA myönsi kappaleelle platinasertifikaatin 12. huhtikuuta 1993, ja sitä myytiin Yhdysvalloissa yli 1,3 miljoonaa kappaletta.
Pääomarakenne

Pääomarakenne tarkoittaa tapaa, jolla yrityksen toiminta on rahoitettu. Pääomarakenne on yritykselle riskinhallinta- ja kustannuskysymys.
Oma ja vieras pääoma.
Yrityksen rahoituksen perusvaihtoehdot ovat oman pääoman ehtoinen ja vieraan pääoman ehtoinen rahoitus.
Oma pääoma on yrityksen kannalta joustavaa. Yrityksen ei ole pakko jakaa voittoa omalle pääomalle eikä omaa pääomaa tarvitse myöskään maksaa pois. Oman pääoman tuottovaatimus on kuitenkin korkeampi kuin vieraan pääoman tuottovaatimus. Sijoittajan kannalta omaan pääomaan liittyy korkeampi riski, sillä oma pääoma tulee etuoikeusjärjestyksessä vasta vieraan pääoman jälkeen.
Vieras pääoma eli velka on joustamatonta. Sen korot ja lyhennykset on maksettava tiettynä hetkenä. Vieraan pääoman avulla yritys voi käyttää velkavipua parantaakseen oman pääoman tuottoa.
Korkeamman riskin vuoksi sijoittaja vaatii omalle pääomalle korkeampaa tuottoa, joka kutsutaan "riskipreemioksi". Aina kuitenkaan oma pääoma ei tuota vierasta pääomaa enemmän. Silloin sijoittajan riski toteutuu.
Vieraaseen pääomaan kuuluu "rahoitusriski." Se liittyy tulojen ennustamisen vaikeuteen. Jos yrityksen tulot jäävät menoja pienemmiksi, se voi kattaa erotuksen ottamalla lisää velkaa. Jos yrityksen velanhoitokyky on hyvä, tästä ei seuraa välitöntä ongelmaa. Jos kuitenkin velkojen määrä ylittää niiden hoitokyvyn, yritys on vakavissa rahoitusongelmissa. Vieraan pääoman määrä ei siis saisi tulla liian korkeaksi.
Pääomarakenteen muutokset.
Vieraan pääoman määrään vaikutetaan ottamalla lainaa ja maksamalla lainaa pois. Omaa pääomaa kasvattaa tilikauden voitto ja sitä pienentää tappio. Omaa pääomaa pienentävät myös voitonjako (osinko), omien osakkeiden ostaminen ja oman pääoman palautus. Osakeanti kasvattaa omaa pääomaa.
Pääomarakenteen mittaaminen ja vahvuus.
Pääomarakennetta mitataan tilinpäätösanalyysissä oman ja vieraan pääoman avulla. Käytettyjä tunnuslukuja ovat omavaraisuusaste ja nettovelkaantumisaste.
Pääomarakenne on sitä vahvempi, mitä enemmän yrityksellä on oman pääoman ehtoista rahoitusta. Rahoitusasema aiheuttaa yrityksen omistajille sitä vähemmän riskiä, mitä paremmin yritys pystyy tuloksellaan selviytymään vieraan pääoman velvoitteista. Rahoitusasemaa arvioidaan sen vuoksi sekä pääomarakenteen että tulospohjaisten tunnuslukujen avulla.
Ei ole olemassa yhtä optimaalista pääomarakennetta. Yrityksen on löydettävä sopiva kompromissi oman ja vieraan pääoman väliltä. On pohdittava, milloin kannattaa ottaa lainaa ja milloin rahoittaa toiminta omalla pääomalla. Yleensä samalla toimialalla toimivilla yrityksillä on keskenään samankaltainen pääomarakenne. Riskipitoisilla toimialoilla yritykset pyrkivät muodostamaan vahvan pääomarakenteen, jolla kompensoidaan liiketoiminnan riskejä.
Vakavaraisuus liittyy pääomarakenteeseen. Se tarkoittaa pääomarakenteen terveyttä.
Eduard Vilden kirjallisuuspalkinto

Eduard Vilden kirjallisuuspalkinto on kirjailija Eduard Vilden mukaan nimetty virolainen kirjallisuuspalkinto, joka myönnetään vuosittain.
Palkitut.
Lähde
Palkintoa ei jaettu vuosina 1972, 1974, 1976, 1979 ja 1987.
Candy Rain (albumi)

Candy Rain on yhdysvaltalaisen R&amp;B-yhtyeen Soul for Realin esikoisalbumi, joka julkaistiin 28. maaliskuuta 1995 Uptown Records -levy-yhtiöllä ja jaettiin MCA Recordsin kautta. 
Albumi sijoittui Billboard 200 -listan sijalle 23. Elokuuhun 1995 mennessä RIAA oli myöntänyt albumille platinasertifikaatin sen jälkeen, kun sitä oli myyty Yhdysvalloissa yli miljoona kappaletta.
Loisto (tornitalo)

Loisto on syyskuussa 2021 valmistunut tornitalo Helsingin Kalasatamassa. Se valmistui osana Redi-kokonaisuutta noin kaksi vuotta ensimmäisen tornitalon, Majakan, jälkeen.
Loistossa on 32 kerrosta ja yhteensä 249 huoneistoa. Se rakennettiin valinnaiselle vuokratontille. Ennakkomarkkinointi alkoi 9. heinäkuuta 2018, ja ensimmäiset asukkaat muuttivat tornitaloon 30. syyskuuta 2021.
Muut tornitalot.
Redi-kokonaisuuden ensimmäinen asuintorni Majakka valmistui vuonna 2019, kolmas talo Lumo One vuonna 2022, neljäs talo Visio vuonna 2023. Viides ja samalla ainoa toimistokäyttöön tarkoitettu Horisontti valmistui vuonna 2025. Suunnitteilla ovat Luotsi, Kartta ja Kapteeni.
When You Die

When You Die on yhdysvaltalaisen rockyhtye MGMT:n kappale, joka julkaistiin toisena singlenä yhtyeen neljänneltä studioalbumilta "Little Dark Age" 12. joulukuuta 2017. Kappale on yhtyeen jäsenten Andrew VanWyngardenin ja Ben Goldwasserin kirjoittama ja sille kuvattiin edellisten singlejen tapaan musiikkivideo.
Kappale julkaistiin digitaalisena latauksena ja se tuli myös saataville suoratoistopalvelu Spotifyhyn.
Kihnun majakka

Kihnun majakka on Kihnun saaren eteläkärjessä Pitkänänniemellä sijaitseva valkotorninen majakka.
Historia.
Kihnun majakka rakennettiin vuonna 1864 Englannissa valmistetuista valurautaosista. Vastaavia on Viron rannikolla säilynyt neljä. Kartiomainen torni on maalattu valkoiseksi ja lyhtyrakennuksen katto on punainen, ja siinä on parveke. Majakka on rakennettu samanaikaisesti Vormsin ja Virtsun majakoiden kanssa ja on myös malliltaan samanlainen.
Vuodesta 2013 lähtien on torni on ollut avoinna vierailijoille.
Dragón (1745)

Dragón (Santa Teresa de Jesus) oli Espanjan laivaston vuonna 1745 vesille laskettu 60-tykkinen Conquistador-luokan kaksikantinen linjalaiva.
Valmistus.
Alus tilattiin Real Astillerolta Havannasta, missä köli laskettiin 15. huhtikuuta 1744. Alus laskettiin vesille 2. toukokuuta 1745 ja otettiin palvelukseen 1. syyskuuta 1745.
Palvelus.
Alus lähti 25. lokakuuta 1745 Havannasta "Invenciblen", "Reinan" ja "Conquistadorin" kanssa Cadiziin päällikkönään JdE Espínola. Sotalaivojen tehtävänä oli suojata saattuetta, joka kuljetti 7 miljoonan peson aarretta sekä elintarvikkeita. Alus palasi lokakuussa Havannaan. Se saapui "Reinan" kanssa Veracruziin, mistä ne palasivat Havannaan kuljettaen miljoonan peson aarteen.
Aluksen päällikkönä oli Manuel de Paz, jonka alaisuudessa alus osallistui Havannan taisteluun 12. lokakuuta 1748 torjuttaessa Knowles'n johtamaa Britannian kuninkaallisen laivaston hyökkäystä. Alus lähti 21. maaliskuuta 1749 "Real Familian" kanssa Cartagena de Indiaan, jonne ne saapuivat 14. toukokuuta 1749.
Alus osallistui seitsenvuotiseen sotaan ja Yhdysvaltain vapaussotaan.
Alus lähti 22. toukokuuta 1783 Havannasta Veracruziin JdE Borjan laivastossa, jossa oli muina sotalaivoina vain "San Leandro". Alus ajoi karille 27. toukokuuta Campechessa Bajo Nuevossa. Se saatiin irrotettua 29. toukokuuta riutalta "San Leandron" avustamana, mutta alus kaatui myrskyaallokossa ja haaksirikkoutui. "San Leandro" pelasti 60 lukuun ottamatta miehistöstä, minkä jälkeen se palasi Veracruziin.
Candy Rain

Candy Rain on yhdysvaltalaisen R&amp;B-yhtyeen Soul for Realin myyntimenestyssingle, jonka julkaisi Uptown Records -levy-yhtiö 15. marraskuuta 1994. Kappaleen tekivät Ali Shaheed Muhammad, Hamish Stuart, Dwight Myers, Malik Taylor, Owen McIntyre, Samuel Barnes, Jean-Claude Olivier ja Terri Robinson. ”Candy Rain” oli "Billboardin" Hot R&amp;B/Hip-Hop Songs -listan ensimmäisellä sijalla kolme viikkoa ja myös Billboard Hot 100 -listan toisella sijalla. Singleä myytiin 800 000 kappaletta ja RIAA myönsi sille kultasertifikaatin.
Promonauha / Aina valveilla

Promonauha / Aina valveilla on jyväskyläläisten rap-artistien Krison ja Aren yhteisjulkaisu, joka sisältää Krison "Promonauha" -EP:n ja Aren "Aina valveilla" -EP:n. Levy julkaistiin 2. maaliskuuta 2018 Meiän Musiikki -levy-yhtiön kautta.
James Ford

James Ford (s. 11. joulukuuta 1981 Leek, Britannia) on brittiläinen musiikkialalla toimiva tuottaja, miksaaja ja muusikko. Hän on työskennellyt muun muassa Arctic Monkeysin, Depeche Moden, Klaxonsin, Mumford &amp; Sonsin ja The Last Shadow Puppetsin kanssa.
Hand It Over

Hand It Over on yhdysvaltalaisen rockyhtye MGMT:n kappale, joka julkaistiin kolmantena singlenä yhtyeen neljänneltä studioalbumilta "Little Dark Age" 5. tammikuuta 2018. Kappale on yhtyeen jäsenten Andrew VanWyngardenin ja Ben Goldwasserin kirjoittama ja sille kuvattiin edellisten singlejen tapaan musiikkivideo.
Kappale julkaistiin digitaalisena latauksena ja se tuli myös saataville suoratoistopalvelu Spotifyhyn.
Jakaman valuma-alue

Jakaman valuma-alue (vesistöaluetunnus 35.34) on Näsijärven–Ruoveden alueessa sijaitseva toisen jakovaiheen valuma-alue, jonka pinta-ala on 157,04 neliökilometriä. Alueen järvisyys on 6,24 %. Vesistön valuma-alueen alarajana on Kukkulanselän Vankavesi Näsijärvellä, jossa reitin vedet tulevat seuraavaksi Koljonselälle Näsijärven alueelle (35.31).
Kolmannen jakovaiheen alueita ovat seuraavat kuusi aluetta tai valuma-aluetta :
Me and Michael

Me and Michael on yhdysvaltalaisen rockyhtye MGMT:n kappale, joka julkaistiin neljäntenä singlenä yhtyeen neljänneltä studioalbumilta "Little Dark Age" 7. helmikuuta 2018. Kappale on yhtyeen jäsenten Andrew VanWyngardenin ja Ben Goldwasserin kirjoittama ja sille kuvattiin edellisten singlejen tapaan musiikkivideo.
Kappale julkaistiin digitaalisena latauksena ja se tuli myös saataville suoratoistopalvelu Spotifyhyn.
José Romero y Fernández de Landa

José Romero y Fernández de Landa (27. toukokuuta 1735 Huelva – 5. elokuuta 1807 Madrid) oli Espanjan meri- ja maavoimien upseeri sekä Espanjan laivaston ensimmäinen virallistettu laivasuunnittelija. Hän suunnitteli lukuisia kaksi- ja kolmekantisia linjalaivoja 1700-luvun lopulla ja 1800-luvun alussa. Hän on lisäksi laatinut teoksen "Reglamento de maderas necesarias para la fábrica de los baxeles del Rey".
Romero kirjautui 27. toukokuuta 1752 Villa de Arcosissa Regimiento de Dragones de Edimburgoon, jossa hän oli komppanianpäällikkönä. Hän siirtyi laivastoon vuonna 1754. Hänet ylennettiin aliluutnantiksi ja merijalkaväen II pataljoonan 5. komppanian päälliköksi Ferrolissa.
Romero aloitti 1. marraskuuta 1765 suunnittelija Francisco Gautierin alaisuudessa työt Guarnizon telakalla. Cuerpo de ingenieros de Marina perustettiin lokakuussa 1770. Hän oli harvoja Cuerpo de Oficiales de Guerrasta sinne siirtyneitä. Hänet ylennettiin capitán de fragataksi, insinöörikomentajaksi ja insinöörikenraaliksi, ja lopulta hän yleni laivaston insinöörikenraaliksi 28. tammikuuta 1786.
Let's Get Loud (Suntriben kappale)

Let's Get Loud on Suntriben esittämä kappale, jolla se edusti Viroa vuoden 2005 Eurovision laulukilpailussa Ukrainan Kiovassa.
Kappale kilpaili Euroviisujen semifinaalissa, jossa se sijoittui 25 maan joukosta sijalle 20. ja täten karsiutui finaalista.
Uptown Records

Uptown Records oli yhdysvaltalainen levy-yhtiö, jonka Andre Harrell perusti vuonna 1986. Uptown Recordsille levyttäneitä artisteja ja yhtyeitä olivat muun muassa Guy, Heavy D &amp; the Boyz, Jodeci, Mary J. Blige, Al B. Sure! ja Soul for Real.
Heavy Rules Mixtape

Heavy Rules Mixtape on suomalaisen pop-laulajan Alman toinen EP-levy. Sen julkaisi PME Records ja Warner Music Finland 2. maaliskuuta 2018. EP:n kappaleet on kirjoitettu ja äänitetty vuoden 2017 ja alkuvuoden 2018 aikana.
EP:n kappaleilla vierailevat ruotsalainen Tove Styrke, tanskalainen MØ sekä yhdysvaltalainen Kiiara.
Aldtsjerk

Aldtsjerk () on kylä lähellä moottoritietä Leeuwardenista Dokkumiin. Se sijaitsee Tytsjerksteradielin kunnassa Friisinmaassa Alankomaissa. Aldtsjerkissä oli 606 asukasta vuonna 2017.
Aldtsjerkin vuotuisiin juhliin kuulu Doarpsfeest, johon kuuluu paraati. Tunnetuimpia maanmerkkejä on Heemstra State, joka on Sminian aristokraattisen perheen entinen asuinpaikka. Kylän päätie Van Sminiaweg on 1,5 kilometriä pitkä, ja se on nimetty Sminian perheen mukaan. 
Aldtsjerkiä lähin ruokakauppa sijaitsee Oentsjerkissä, noin kolmen kilometrin päässä kylästä. Merkittävin kauppa on pyöräkauppa ja Bram en Jannies, joka ei varsinaisesti sijaitse kylässä vaan Aldtsjerkin ja Oentsjerkin välissä. Kylän keskustassa sijaitsee Aldtsjerkin kirkko, joka rakennettiin 1200-luvulla.
Kylän lähellä on järvi Aldtsjerker mar. Saksaksi Aldtsjerk on Oudkerk joka tarkoittaa vanhaa kirkkoa. Aldtsjerk on sen friisinkielinen nimi.
TUL Cup 2018

TUL Cup 2018 oli 77. kerran järjestetty Suomen Työväen Urheiluliiton jalkapallomestaruuskilpailu. Turnaus pelattiin Lahdessa 24.–25. maaliskuuta 2018. Mestaruuden voitti Mikkelin Pallo-Kissat, jolle saavutus oli ensimmäinen TUL:n mestaruus sitten vuoden 1977.
Ottelut.
Loppuottelu.
MiPK:n joukkue: Calvin Damm, Miika Ekmark, Sami Ekmark, Tommi Ekmark, Erlow, Jalmari Haapea, Isaac Kannah, Akseli Kaukonen, Mikko Kausto, Ville Kirvesoja, Tuomas Koppelomäki, Antti Lampinen, Juuso Neuvonen, Jesse Putkonen, Rafael, Ronnie, Santeri Suutari, Jaakko Teräsranta, Victor, Antti Voutilainen, Tatu Österlund; Valmentajat: Janne Moilanen, Kimmo Aholainen.
Kiipsaaren majakka

Kiipsaaren majakka sijaitsee Saarenmaan luoteisrannalla Harilaidin niemellä. Majakka valmistui vuonna 1933, ja se on 26 metriä korkea. Se on kallistunut, minkä vuoksi sitä kutsutaan myös Saarenmaan Pisan torniksi. Se ei ole ollut käytössä vuoden 2009 jälkeen.
Historia.
Ensimmäinen majakka Kiipsaaren luoteisrannalle valmistui ensimmäisen maailmansodan aikana. Se oli jyrkän pyramidin muotoinen, ja sijaitsi lähellä Tagamõisan niemellä olevalla Undvan kalliolla. Nykyisen teräsbetonisen majakan rakensi rakennusyhtiö Maximilian Arronet &amp; Otto de Fries vuonna 1933. Pian uuden majakan valmistumisen jälkeen edellinen Undva-majakka purettiin. 
Majakassa ei ole ollut valoa vuoden 1992 jälkeen, ja vuoden 2009 jälkeen se ei ole enää ollut virallinen merenkulun turvalaite. Vaikka majakka alun perin rakennettiin noin sadan metrin päähän rannasta, se on rantaviivan siirtymisen vuoksi nykyään kokonaan meressä. Myrskyt, nouseva merenpinta ja aallot kallistivat tornia, mutta myöhemmin se on taas alkanut oieta.
Camille ja Kennerly Kitt

Camille ja Kennerly Kitt ovat yhdysvaltalaisia identtisiä kaksosnäyttelijöitä ja sähkö-/akustisia harpisteja, jotka esiintyvät nimellä Harp Twins. Sisaret ovat julkaisseet yli 80 singleä verkossa sekä neljä cover-albumia. Näyttelijöinä Harp Twins on esiintynyt useissa elokuvissa.
Carolina Pihelgas

Carolina Pihelgas (s. 1986 Tartto, Viro) on virolainen runoilija ja toimittaja. 
Pihelgas on opiskellut Tarton yliopistossa uskontotiedettä ja antropologiaa. Hän on nuorten kirjallisuuslehden Värske Rõhkin runoustoimittaja sekä käännösrunouslehti Ninnikun toimittaja.
Maarja Pärtna

Maarja Pärtna (s. 1986 Viro) on virolainen kirjailija ja toimittaja.
Itä-Virumaalta kotoisin oleva Pärtna opiskeli vuodesta 2005 Tarton yliopistossa kirjallisuutta ja englannin kieltä. Hän julkaisi runojaan ensin blogissa, sitten Värske Rõhk -nimisessä nuorten kirjallisuuslehdessä. Esikoiskokoelma "Rohujuurte juurest" ilmestyi 2010.
Esikoiskokoelmassaan Pärtna käsittelee luonnon ja teollisuusympäristön ristiriitaa. Hän itse on kasvanut maalaistalossa, joka sijaitsee itävirumaalaisessa teollisuusympäristössä. Tarttoon muutettuaan hän on kokenut päässeensä ristiriidasta selvyyteen, koska kaupunki on hyvin vihreä. Hän on kirjoittanut tekstit valokuvaaja Lauri Kulpsoon kanssa julkaisemaansa valokuvakirjaan.
Eeva Park

Eeva Park (s. 1950 Tallinna, Viro) on virolainen kirjailija. 
Parkin vanhemmat ovat kirjailija Aadu Hint ja runoilija Minni Nurme. Hänen esikoisrunokokoelmansa "Mõrkjas tuul" ilmestyi 1983, ja hän jäi vapaaksi kirjailijaksi 1985. Park on kirjoittanut runojen ja proosan lisäksi myös näytelmiä
Park siirtyi proosaan 1988, ja esikoisproosateos, novelli "Hullu Hansu lugu", perustui hänen isoisänsä päiväkirjoihin. Ensimmäinen romaani "Tolm ja tuul" (1992) muodostaa parin romaanin "Naeru õpilane" (1998) kanssa. Se kertoo sodanjälkeisenä aikana erään perheen kohtaloista Parkia itseään muistuttavan päähenkilön näkökulmasta. Hän on kirjoittanut myös kuunnelmia, näytelmiä ja novelleja. 
Vuonna 2003 ilmestynyt "Lõks lõpmatuses " poikkeaa aiemmista sikäli, että kirjoittaja käsittelee siinä ajankohtaista raakuuden teemaa, ihmiskauppaa. Teos sai Eduard Vilden kirjallisuuspalkinnon, ja teoksen saksaksi kääntänyt Irja Grönholm sai Viron kulttuurirahaston Kirjallisuussäätiön palkinnon vuonna 2008. Teos oli Saksassa Brücke Berlin Preis -palkinnon ehdokkaana. Se on käännetty myös norjaksi ja ruotsiksi.
Gabriela Zapolska

Gabriela (Gabryela) Zapolska (oikea nimi "Maria Gabriela Stefania Korwin-Piotrowska", 1857–1921) oli huomattavin puolalainen naturalismia edustanut kirjailija.
Zapolska kuvasi teoksissaan usein naisen asemaa, avioliittoa naisen kannalta ja seksuaalisuuden ongelmia. Hänen romaaneistaan on suomennettu "Sesonkirakkautta" ja näytelmistään "Rouva Dulskan moraali". Hän julkaisi teoksiaan myös nimimerkeillä "Walery Tomicki, Józef Maskoff, Jozef Maskoff, Maryja, Marya, Omega" ja "Szczerba".
Ryan Dzingel

Ryan Dzingel s. 9. maaliskuuta 1992 Wheaton, Illinois, Yhdysvallat) on yhdysvaltalainen jääkiekkoilija, joka pelaa koeajalla NHL-joukkue Arizona Coyotesissa. Dzingel on pelipaikaltaan vasen laitahyökkääjä ja hän laukoo vasemmalta. Dzingel on 25.2.2019 mennessä pelannut NHL:n runkosarjassa 247 ottelua. Näissä hän on kerännyt tehopisteet 62+64=126.
Ottawa Senators varasi Dzingelin seitsemännellä kierroksella 204. pelaajana. Dzingel pelasi ensimmäisen ottelunsa Senatorsissa kaudella . Helmikuussa 2019 Senators kauppasi hänet Columbus Blue Jacketsiin vaihdossa Anthony Duclairiin sekä 2. kierroksen varausvuoroihin vuosille 2020 ja 2021.
Dzingel siirtyi heinäkuussa 2019 kaksivuotisella sopimuksella Carolina Hurricanesiin.
Helmikuussa 2021 Hurricanes kauppasi Dzingelin takaisin Ottawa Senatorsiin vaihdossa Alex Galchenyukiin ja Cedric Paquetteen.
Heinäkuussa 2021 Dzingel solmi yhden vuoden ja arvoltaan 1,1 miljoonan dollarin sopimuksen Arizona Coyotesin kanssa.
Helmikuussa 2022 Coyotes kauppasi Dzingelin ja Ilja Ljubuškinin Toronto Maple Leafsiin vaihdossa Nick Ritchieen ja ehdolliseen varausvuoroon. Tämän jälkeen Maple Leafs asetti Dzingelin waiwers-listalle josta San Jose Sharks poimi hänet joukkueeseensa.
Syyskuussa 2023 Dzingel palasi Coyotesiin tryout-sopimuksella.
KHL-kausi 2017–2018

KHL-kausi 2017–2018 on jääkiekkoliiga KHL:n 10. kausi. Kausi alkoi 21. elokuuta 2017 ja se päättyi 22. huhtikuuta 2018.
"Lähde: KHL"
"Lähde: KHL"
Tammsaarenpuisto

Tammsaarenpuisto () on Tallinnassa Virossa sijaitseva puisto. Se sijaitsee kaupungin keskustassa Kesklinnan kaupunginosassa Estonia-teatterin ja Viru Keskuksen välissä. Puistossa sijaitsee sinne vuonna 1978 pystytetty kirjailija A. H. Tammsaaren patsas. Vuonna 2007 puistossa oli 40 puupohjaista kasvilajia.
Vuosina 1955–1989 puiston nimi oli 16. Oktoobri.
Mary A. Wuorio

Mary A. Wuorio (9. marraskuuta 1924 Helsinki – 14. tammikuuta 1988 Helsinki) oli suomalainen päätoimittaja ja sarjakuvien suomentaja. Hän loi uransa Sanoma-yhtiön julkaisemien lehtien parissa.
Wuorio tuli "Viikkosanomien" toimitukseen vuonna 1952 ja oli sen toimitussihteerinä vuosina 1954–1957. Hän oli seuraavaksi "Viikon Kertojat" -lehden toimitussihteerinä 1957–1959 ja päätoimittajana 1959–1960. Hän toimitti myös "Viikkosanomien" vuonna 1958 julkaiseman tieteisnovellien kokoelmasarjan "Aikamme tieteislukemisto". Wuorio oli "Viikkosanomissa" yksi Aatos Erkon luottotoimittajista. Erkko siirsi hänet vuonna 1960 Sanoma-yhtiön muutamaa vuotta aiemmin ostaman "Me Naiset" -naistenlehden toimitukseen. Wuorio toimi "Me Naisten" vastaavana päätoimittajana vuosina 1961–1968. Hänen kaudellaan lehden levikki saavutti kaikkien aikojen huippunsa, 223 350 kappaletta vuonna 1965. "Me Naisten" jälkeen Wuorio työskenteli vuodet 1968–1973 Sanoma-yhtiön toimitusjohtajan työryhmässä ja yhtiön kirjatoimituksessa.
Wuorio siirtyi myöhemmin sarjakuvien pariin. Hän oli Sanoman vuosina 1973–1974 julkaiseman "Zoom"-sarjakuvalehden päätoimittaja sen koko ilmestymisen ajan. Viimeksi Wuorio oli "Roope-setä"-lehden ensimmäisenä päätoimittajana vuosina 1978–1984. Lisäksi hän suomensi suuren osan 1970- ja 1980-luvuilla julkaistuista vanhemmista "Aku Ankan taskukirjoista", joiden värikäs suomen kieli oli pääosin hänen kynästään lähtöisin. Wuorio suomensi vuosina 1973–1988 yli 60 "Aku Ankan taskukirjaa" ja useita muita Disney-sarjakuvien kokoelmia. Hän myös suomensi yhdessä Outi Wallin kanssa Sanoman vuosina 1976–1977 albumeina julkaisemat Albert Uderzon ja René Goscinnyn "Umpah-pah"-sarjat.
Turn 10 Studios

Turn 10 Studios on Xbox Game Studiosin omistama yhdysvaltalainen pelitalo.
Studio tunnetaan Sonyn "Gran Turismo"a vastaan kehitetystä menestyneestä "Forza Motorsport" -autopelisarjastaan. Pelisarja on noussut yhdeksi suosituimmista ja myydyimmistä pelisarjoista Xbox -konsoleille. Sarja tähtää simulaatioon, eli peliin joka on mahdollisimman realistinen oikean maailman kanssa.
Pelit.
Seuraavat pelit ovat Turn 10 Studiosin kehittämiä:
Stazzona

Stazzona on kunta Comon maakunnassa Lombardian hallintoalueella Italiassa. Se sijaitsee noin 70 kilometriä Milanosta pohjoiseen ja noin 40 kilometriä Comosta koilliseen. Sen asukasluku oli 672 (31. joulukuuta 2004) ja sen pinta-ala oli 7,5 km² .
Stazzonan naapurikuntia ovat Consiglio di Rumo, Dongo ja Germasino.
Suzuki World Rally Team

Suzuki World Rally Team (myös nimellä Suzuki WRC Challenge) on Suzukin tehdastalli, joka kilpaili Rallin MM-sarjassa kausina 2007–2008.
Historia.
Kausi 2008.
Kaudelle 2008 tallin kuljettajina ajoivat Toni Gardemeister ja Per-Gunnar Andersson. Kauden parhaan tuloksen talli saavutti Japanin rallissa, jossa Andersson sijoittui viidenneksi ja Gardemeister kuudenneksi.
15. joulukuuta 2008 Suzuki ilmoitti vetäytyvänsä rallin MM-sarjasta globaalin talouskriisin vuoksi. Talli oli mukana juniorien JWRC-sarjassa vuodesta 2002 lähtien. Andersson voitti JWRC-sarjan mestaruuden tallissa vuosina 2004 ja 2007. Kaudelle 2008 talli siirtyi ylimpään WRC-sarjaan ja ilmoitti vetäytymisestä kauden lopussa samana päivänä kuin oli aikaraja seuraavan kauden ilmoittautumiselle.
Superorganism (albumi)

Superorganism on samannimisen yhtyeen esikoisalbumi, jonka julkaisi Domino Records 2. maaliskuuta 2018. Yhtye kirjoitti ja tuotti kaikki kappaleet itse. Suurin osa albumin kappaleista julkaistiin singleinä vuosina 2017–2018, vain "SPRORGNSM", "Nai's March", "The Prawn Song" ja "Relax" ovat uusia kappaleita.
Yhtye on tulossa esiintymään Seinäjoen Provinssirock -festivaaleilla vuonna 2018.
Palaute.
Albumi on saanut positiivista palautetta kriitikoilta, NME vertaa yhtyeen soundia moniin eri yhtyeisiin ja artisteihin, kuten Animal Collectiveen ja MGMThen ja Pitchfork pitää yhtyeen omalaatuisuudesta.
J. S. Fletcher

Joseph Smith Fletcher (7. helmikuuta 1863 Halifax, West Yorkshire – 30. tammikuuta 1935 Dorking, Surrey) oli englantilainen toimittaja ja kirjailija.
Elämäkerta.
Brittiläinen jännityskirjailija Joseph Smith Fletcher syntyi Halifaxissa papin poikana. Hän jäi isästään orvoksi kahdeksan kuukauden ikäisenä. Darringtonissa lähellä Pontefractia asuva isoäitinsä otti hänet kasvatikseen maatilalleen. Joseph suoritti tutkintonsa Silcoates Schoolissa Wakefieldissa. 
Fletcher muutti 18-vuotiaana Lontooseen päästäkseen toimittajaksi. Hän työskenteli muutamassa sanomalehdessä, vaikka ei vielä ollut toimittaja. Opiskeltuaan jonkin aikaa lakitiedettä hän aloitti aputoimittajana 20-vuotiaana. Kohdakkoin hän palasi kotimaisemiinsa Yorkshireen ja päätyi freelancekirjoittajaksi.
Fletcher avioitui irlantilaisen kirjailijan Rosamond Langbridgen kanssa. Perheeseen syntyi yksi poika, Valentine Fletcher, joka toimi pappina eri seurakunnissa Yorkshiressä mm. Bradfordissa ja Sedberghissa.
Fletcher kuoli 30. tammikuuta 1935 Surreyn Dorkingissa.
Kirjallisuudesta.
Fletcher kirjoitti vuosina 1890–1900 maaseutuelämän iloista ja suruista Leeds Mercury -lehteen. Salanimenä hän käytti Son of the Soil. Ensimmäinen romaani "When Charles the First Was King" julkaistiin 1892, ja hänet noteerattiin kirjoittajana. Erityishuomion julkisuudessa hän sai Yorkshire Postiin toimittamastaan julkaisusta, joka käsitteli Edward VII:n kruunausta vuonna 1902. Siitä lähtien hän kirjoitti tuotteliaasti kaikenlaisia lajeja – runoutta, fiktiota, historiaa, kirjallisuutta, teologiaa, romantiikkaa, komediaa ja paljon kaikkea muuta viehättävää. Hän kirjoitti yli 230 kirjaa.
Fletcherin ensimmäiset teokset sisälsivät runoja. Sitten hän kirjoitti joukon historiallisia fiktioita ja historiaa. Näistä moni kosketteli Yorkshireä, mistä syystä hänet valittiin the Royal Historical Societyn fellowiksi.
Fletcher kirjoitti useita maalaisaiheisia romaaneja, kuten esikuvansa Richard Jefferies. Alkuna oli "The Wonderful Wapentake" (1894). Michael Sadleir arvosti Fletcherin historallisen romaanin "When Charles I Was King" (1892) hänen parhaaksi teoksekseen.
Fletcher kirjoitti 1914 ensimmäisen salapoliisitarinan, ja sen jälkeen hän kirjoitti niitä vielä yli sata. Moni valmistui yksityisen kustantajan Ronald Camberwell tuella.
Fletcheriä on joskus epäkorrektisti kuvattu kultaisen iän kirjailijana, mutta hän on tosiasiassa nykyaikaisen Conan Doylen veroinen. Useimmat hänen kirjansa melkoisesti ennakoivat tulevaa aikakautta ja jopa jotkin noista julkaistuista eivät myötäile suljettua muotoa ja tiukkoja sääntöjä, mitä taas havaitaan kultaisen iän kirjailijoilla.
Presidentti Woodrow Wilsonin ansiosta laaja suosio.
Yhdysvaltain presidentti Woodrow Wilson kertoi 1918 nauttineensa paljon Fletcherin jännitysromaanista "The Middle Temple Murder". Presidentin arvostelun innostamana kustantaja Alfred Knopf alkoi julkaista Fletcherin monia salapoliisikertomuksia. Ne saivat laajan suosion Yhdysvalloissa.
Mati Puhm

Mati Puhm (s. 1962 Paide, Viro) on virolainen runoilija. 
Puhm on opiskellut Tallinnan teknillisessä korkeakoulussa ja työskentelee Läänemaan maakuntakirjastossa.
Merja Aho kuvaa artikkelissaan, että runoilijana Puhm poikkeaa nykyvirtauksista ja kytkeytyy pikemminkin aikoihin, jolloin runous oli yhtä kuin kauneus. Ahon mukaan linja vaatii rohkeutta:
Suso Kolesnik

Suso Jaana Kristiina Kolesnik, o.s. Tenhunen (s. 20. elokuuta 1961 Kiuruvesi) on suomalainen viestintäalan asiantuntija, joka työskenteli muun muassa "Yhteishyvän" päätoimittajana.
Kolesnik syntyi rehtori Matti Tenhusen ja kirjanpitäjä Anna-Liisa Juntusen perheeseen. Hänen puolisonsa 1993–2005 oli taiteilija Kazimir Kolesnik. Suso Kolesnik tuli ylioppilaaksi 1980 ja valmistui yhteiskuntatieteiden maisteriksi Tampereen yliopistosta 1987. Hän toimi IBM:n Suomen yhtiön viestintäpäällikkönä 1988–1999 ja Teklan viestintäjohtajana 2000–2003. SOK-yhtymän viestintäjohtaja hänestä tuli 2003, "Yhteishyvän" päätoimittajan tehtäviä hän hoiti vuodesta 2007. Hän erosi S-Ryhmän palveluksesta Maine ja -vastuullisuusyksikön johtajana vuonna 2013. Hän on viestintätoimisto Cocommsin palveluksessa tekemässä johdon mentorointia, coachingia ja fasilitointia.
Vilsandin majakka

Vilsandin majakka pystytettiin vuonna 1809. Majakan viimeisin remontti valmistui vuonna 2019.
Historia.
Vilsandin majakan rakentamisesta Saaremaan länsirannikolle teki päätöksen Venäjän amiraaliteetti vuonna 1803. Alun perin sitä suunniteltiin Loonalaidille, mutta suunnitelmasta luovuttiin, koska se oli asumaton ja sen maaperä oli epävakaa. Majakka päätettiin sen sijaan rakentaa Vilsandin saarelle, missä oli jo ennestään rajavartioiden tukikohta. Ensimmäinen majakka valmistui vuonna 1809.
Siitä noin 150 metriä pohjoiseen rakennettiin toinen majakka vuotta myöhemmin varmistamaan navigointi turvallisesti. Heikko rakennustyön laatu aiheutti puisen tornin romahtamisen, ja onnettomuudessa kuoli 12 miestä. Sen tilalle tehtiin uusi, joka kuitenkin purettiin vuonna 1840. 
Ensimmäinen kivinen majakka tehtiin kalkkikivestä vuonna 1817, ja se uusittiin vuonna 1870. Vuoden 1957 remontissa se sai nykyasunsa: sylinterimäinen valkoinen torni, jossa on punainen lyhtyhuone ja parveke. Vuosina 1906–1941 oli majakanvartijana Artur Toom, ja hänen ansiostaan alueelle perustettiin Vaikan luonnonsuojelualue vuonna 1910. Suojelualue oli ensimmäinen Venäjän keisarikunnassa ja se oli nykyisen Vilsandin kansallispuiston edeltäjä. 
Majakan länsipuolella sijaitsevat Vaikan saaret; Alumine Vaika, Keskimine Vaika, Ülemine Vaika, Mustpank, Kullipank ja Karirahu. Ne ovat luonnonsuojeluelueen tunnetuimpia lintusaaria.
Nykyään majakka ja sivurakennukset ovat kaikki eri omistajien omistuksessa, mutta kokonaisuus on arkkitehtoninen suojelukohde.
Majakka näyttää punaista ja valkoista valoa. Vuonna 2019 valmistui majakan noin 700 000 euroa maksanut remontti. Kesällä 2021 majakka avattiin yleisölle.
Kadotettujen hedelmätarha

Kadotettujen hedelmätarha ("The Orchard of Lost Souls") on Nadifa Mohamedin kirjoittama romaani. Englanninkielinen alkuteos julkaistiin vuonna 2013 ja suomennos 2014. 
Mohamed sai tällä kirjalla brittiläisen Somerset Maugham Award -palkinnon.
Juoni.
Kirja kertoo kolmesta eri-ikäisestä naisesta, joiden tarinat kietoutuvat yhteen. Tapahtumat sijoittuvat Hargeisan kaupunkiin Somaliassa. On vuosi 1987, diktatuuri on kaatumaisillaan, ja maa ajautuu kohti sisällissotaa.
Yksinäinen leskirouva Kawsar joutuu sotilaan pahoinpitelemäksi ja lukittautuu pahasti loukkaantuneena kotiinsa odottamaan kuolemaansa. Yhdeksänvuotias Deqo karkaa pakolaisleiriltä. Kodittoman pikkutytön ei ole helppo pärjätä yksin suuressa kaupungissa. Nuori naissotilas Filsan haluaa edetä urallaan ja on muuttanut Hargeisaan. Hänelle alkaa selvitä, että armeija vaatii häneltä enemmän kuin mitä hän on valmis antamaan.
Vierzon

Vierzon on kunta Ranskassa Cherin departementissa Centre-Val de Loiren alueella. Se sijaitsee Cherjoen ja sen sivujoen Yèvren yhtymäkohdassa. Kuntaa halkoo myös Canal de Berryn kanava.
Vierzon oli maatalouskoneita valmistavan Société Française de Vierzonin kotikaupunki. Nykyään entisessä teollisuushallissa on valmistettuja maatalouskoneita esittelevä museo "Musée de Vierzon".
Irja Grönholm

Irja Grönholm (s. 1951 Eberswalde, Saksan demokraattinen tasavalta) on virolainen kääntäjä.
Grönholm on virolais-ruotsalaista syntyperää. Hänen vanhempansa muuttivat Saksaan vuonna 1941. Hän kasvoi kaksikieliseksi (viro, saksa), ja opinnot päätettyään hän päätti vuonna 1984 hyödyntää kielitaitoaan.
Grönholm opiskeli vuosina 1970–1974 biologiaa Greifswaldin yliopistossa ja suoritti loppututkinnon. Hän työskenteli vuosina 1974–1984 tutkijana Akademie der Wissenschaften der DDR in Berlinissä, ja on ollut vuodesta 1984 virolaisen kirjallisuuden vapaa kääntäjä. Hän on saksantanut kaunokirjallisuutta, näytelmiä, lastenkirjoja ja tietokirjoja.
Grönholm on saksantanut muun muassa Jaan Krossin, Maimu Bergin, Mati Untin, Eeva Parkin, Mari Saatin proosaa ja Jaan Tätten, Merle Karusoon, Peeter Jalakasin, Tiit Ojasoon näytelmiä sekä näytelmiä Teater NO99:lle.
Vuosina 1990–2004 hän toimi julkaisussa Zeitschrift Estonia (myöhemmin Zeitschrift für estnische Literatur und Kultur). Hän on julkaissut runsaasti tekstejä antologioissa ja kirjallisuuslehdissä. Hän on julkaissut teokset "Estonia 2006" ja "Estonia 2007, Jahrbücher estnischer Literatur" ja on osallistunut elokuvien, radio-ohjelmien tekemiseen ja kokousten ja tapahtumien järjestämiseen.
Grönholm oli vuonna 2010 Eeva Parkin teoksen "Lõks lõpmatuses" ("Falle, unendlich") saksannoksesta Brücke Berlin Preis -palkinnon ehdokkaana (lyhyt lista)